Superliga: Sepsi merge în play-off, alături de FCSB, CFR Cluj, Rapid şi CS Universitatea Craiova
Sepsi Sf Gheorghe şi-a câştigat prezenţa în play-off-ul Superligii, după ce s-a impus la Ploieşti, cu 2-1, transmite News.ro.
La Bucureşti, fanii dinamoviştilor s-au bătut pe străzile de lângă stadion cu ultraşii de la CSA Steaua, galerie înfrăţită cu galeria arădeană. Conflictul a continuat pe stadionul Arcul de Triumf, unde suporterii alb-roşii au aruncat cu petarde şi torţe în sectorul unde se aflau fanii arădeni şi cei stelişti. O parte din torţe au ajuns şi pe gazon, iar pompierii au încercat să intervină pentru a le stinge. La adăpostul fumului produs de fumigenenele aruncate în teren, câteva zeci de suporteri ai ambelor echipe au pătruns pe gazon şi au început să se bată şi să arunce cu petarde, părăsind terenul după câteva minute. Startul meciului Dinamo – UTA a fost astfel întârziat cu opt minute.
Primul meci în care s-a înscris a fost cel de la Ploieşti, unde Florin Ştefan a deschis scorul în minutul 14, pentru Sepsi, apoi Dinamo a punctat la Bucureşti, cu UTA, în minutul 20, prin Goncalo Gregorio. Acestea au fost singurele meciuri în care s-a marcat până la pauză. Astfel, înainte de startul reprizei secunde Sepsi şi campioana Farul Constanţa erau echipele de pe locurile 5 şi 6 ale Superligii, gata să meargă în play-off.
După pauză, Rivaldinho a înscris pentru Farul, la Botoşani, dar golul a fost anulat pentru că balonul ieşise în afara terenului, acelaşi lucru întâmplându-se şi la Cluj, unde golul lui Muhar a fost anulat pentru un ofsaid.
Petrolul a egalat la Ploieşti, în minutul 87, prin Berisha, la pasa lui Işfan, dar covăsnenii au revenit rapid, preluând din nou conducerea, prin Debeljuh. La Cluj, CFR înscria prin Otele asigurându-şi trei puncte.
În clasament, FCSB este lider, cu 64 de puncte, CFR CLuj ocupă poziţia secundă, cu 53 de puncte, iar Rapid completează podiumul, cu 52 de puncte. Pe locul 4 se află CS Universitatea Craiova (46 de puncte), locul 5 este ocupat de Sepsi, cu 43 de puncte, în timp ce locurile de play-off au fost completate cu echipa campioană, Farul, pe 6, cu 43 de puncte. Astfel, în play-off-ul ediţiei 2023-2024 s-au calificat echipele care au jucat în această fază şi sezonul trecut.
Rezultatele înregistrate vineri seara, în meciurile etapei a 30-a din Superligă:
FC Botoşani – Farul Constanţa 0-0;
CFR Cluj – FC Hermannstadt 1-0 (Otele 90+3);
Dinamo – UTA Arad 1-0 (G. Gregorio 20);
FC Voluntari – Universitatea Cluj 0-0;
Petrolul Ploieşti – Sepsi OSK 1-2 (Berisha 87 / Fl. Ştefan 14, Debeljuh 90+3).
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank